 NA PAULINE ONGAJI SASA Wakenya wana fursa ya kusafiri ndani ya mabasi yenye mazingira tulivu na hewa safi baada ya kampuni ya kiteknolojia mnamo Septemba 2023 kuzindua magari hayo ya kisasa yaliyotengenezewa humu nchini.  Mabasi hayo hayazalishi gesi ukaa zinazochafua hewa na yanatumia betri inayoyawezesha kusafiri kwa kilomita 200 kwa chaji moja. Pia yakiwekwa kwa stima kupata moto kwa chini ya saa mbili. Kando na sifa nyingine, basi la aina hii linaenda kwa utaratibu, kumaanisha kwamba linapunguza kelele katika maeneo yaliyo na idadi kubwa ya watu. Kulingana na afisa mtendaji wa mauzo wa kampuni ya Roam nchini, Bw Dennis Wakaba, mabasi haya yatasaidia kupunguza athari zitokanazo na matumizi ya kawi ya visukukuu, na zaidi ya yote kupunguza uzalishaji wa gesi chafu, na hivyo kuimarisha viwango vya ubora wa hewa. Sekta ya uchukuzi imetajwa kuwa mojawapo ya vyanzo yva uchafuzi wa hewa hapa nchini Kenya. Hii ni kwa sababu sekta ya uchukuzi nchini mara nyingi hushuhudi idadi kubwa ya magari chakavu yanayotumia dizeli na petroli yenye viwango vya juu vya vichafuzi hewa. Kulingana na ripoti ya Mpango wa Mazingira wa Shirika la Umoja wa Mataifa (UNEP), sekta ya uchukuzi jijini Nairobi pekee huchangia takriban asilimia 60 ya vichafuzi hewa hapa jijini. “Uchukuzi huzalisha vichafuzi hewa hatari kama vile PM 22.5 na PM 10, gesi chafu zitokanazo na nitrojeni, gesi ya kaboni, miongoni mwa vichafuzi vingine. Vichafuzi hivi huleta athari mbaya kwa afya ya binadamu,” aeleza Bw Sammy Simiyu, ambaye ni mtaalam wa afya ya umma. Shirika la Afya Duniani (WHO) linakadiria kwamba asilimia 80 ya maradhi yasiyoambukizwa hutokana na sababu ambazo zinaweza kuzuiwa, kama vile kemikali hatari za kimazingira, ikiwa ni pamoja na vichafuzi hewa. Nchini Kenya, uchafuzi wa hewa huchangia maradhi ya mfumo wa kupumua, maradhi ya moyo, kiharusi na saratani. Shirika la WHO aidha linaonyesha kwamba uchafuzi wa hewa huchangia takriban vifo 7 milioni ulimwenguni kila mwaka. Kulingana na Bw Simiyu, athari za uchafuzi wa hewa kwa afya ya binadamu, mazingira na uchumi ni kubwa mno, kumaanisha kwamba serikali, sekta za kibinafsi na raia, sharti wachukue hatua kupunguza uzalishaji hewa chafu na kuimarisha ubora wa viwango vya hewa. Mojawapo ya njia za kufanya hivyo ni kupunguza uzalishaji hewa chafu ni kupitia uvumbuzi na uimarishaji wa sekta ya uchukuzi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  